Dôvodová správa

Všeobecná časť:

 	Slovenská republika je od 1.7.2002 zmluvnou stranou Rímskeho štatútu Medzinárodného trestného súdu (Rím, 17.7.1998. č.333/2002 Z. z.). Cieľom Medzinárodného trestného súdu (ďalej len „súd“) je trestne stíhať najzávažnejšie trestné činy podľa medzinárodného práva (genocídu, vojnové zločiny, zločiny proti ľudskosti), pričom právomoc súdu je len doplnkom k trestnej právomoci vnútroštátnych súdov. Súd má podľa článku 4 Rímskeho štatútu medzinárodnú právnu subjektivitu a právnu spôsobilosť, aká je potrebná na výkon jeho funkcií a splnenie jeho účelu. Má postavenie podobné ako medzinárodná vládna organizácia, ktorej členmi sú štáty. Podľa článku 48 Rímskeho štatútu má súd požívať na území každého štátu, zmluvnej strany Rímskeho štatútu také výsady a imunity, aké sú potrebné na splnenie jeho účelu. Prípravná komisia Medzinárodného trestného súdu ustanovená rezolúciou F Záverečného aktu diplomatickej konferencie OSN o zriadení súdu zo 17.júla 1998 pripravila na svojich zasadnutiach v rokoch 1999-2001 text Dohody o výsadách a imunitách súdu. Zhromaždenie štátov, zmluvných strán prijalo konsenzom na svojom prvom zasadnutí 9. septembra 2002 text tejto dohody. Ide o mnohostrannú medzinárodnú zmluvu, ktorej cieľom je zabezpečiť potrebné výsady a imunity pre súd ako právnickú osobu a ďalej v súlade s článkom 48 Rímskeho štatútu pre predstaviteľov štátov a medzinárodných organizácií zúčastňujúcich sa zasadnutí Zhromaždenia štátov, zmluvných strán alebo ďalších jeho pomocných orgánov; pre sudcov, prokurátora, zástupcov prokurátora a tajomníka súdu; pre zástupcu tajomníka, personál úradu prokurátora a personál sekretariátu súdu; pre právnych zástupcov a obhajcov, ktorí budú zastupovať obvinených v konaní pred súdom; pre svedkov, ktorí budú vystupovať v konaní pred súdom; pre znalcov, ktorí sa budú zúčastňovať konania pred súdom, pre obete trestných činov, ktoré sa budú zúčastňovať konania pred súdom a to všetko na území každého štátu zmluvnej strany.

 	Slovenská republika má uzavreté zmluvy podobného charakteru o výsadách a imunitách, a to jednak mnohostranné, napr. Dohovor o výsadách a imunitách Organizácie Spojených národov (New York 13.2 1946, č. 52/1956 Zb.), Dohovor o výsadách a imunitách medzinárodných odborných organizácií (New York 21.11.1947, č.21/1968 Zb.), Dohoda o výsadách a imunitách Medzinárodnej agentúry pre atómovú energiu (Viedeň 1.7.1959, č. 192/1968 Zb.), Všeobecná dohoda o výsadách a imunitách Rady Európy (Štrasburg 2.9.1949, č.43/2000 Z. z.), Dohoda o výsadách a imunitách Medzinárodného tribunálu pre morské právo (New York 23.5.1997, č. 373/2002 Z.z), Protokol o výsadách a imunitách Medzinárodnej organizácie mobilných satelitných komunikácií (Londýn, 1.12.1981, č. 180/2002 Z. z.), ale aj dvojstranné, ako je napr. Dohoda medzi vládou Slovenskej republiky a Vysokým komisárom Organizácie Spojených národov pre utečencov týkajúca sa právneho štatútu, imunít a výsad UNHCR a jeho personálu v Slovenskej republike (Bratislava, 1.3.1994, č.219/1994 Z. z.), Zmluva medzi Slovenskou republikou a Organizáciou pre hospodársku spoluprácu a rozvoj o výsadách a imunitách udelených OECD (Paríž, 12.5.1995), Dohoda medzi Slovenskou republikou a Komisiou Európskych spoločenstiev o zriadení Zastúpenia Komisie Európskych spoločenstiev v Slovenskej republike a jeho výsadách a imunitách (Bratislava 16.9.1994, č. 117/1995 Z. z.). 

 	Problematika upravená dohodou nie je predmetom úpravy  práva Európskych spoločenstiev a práva Európskej únie. Preto tabuľka zhody nie je súčasťou dôvodovej správy. 

Osobitná časť

K článku 1 
Obsahuje definície pojmov použité ďalej v texte dohody.

K článku 2 
Ustanovuje medzinárodnú právnu subjektivitu súdu a tiež právnu spôsobilosť súdu na území jednotlivých štátov, zmluvných strán v súlade s článkom 4 Rímskeho štatútu súdu; ide pritom o štandardnú formuláciu typickú pre právnu subjektivitu medzinárodných organizácií

K článku 3
Všeobecné ustanovenie zdôrazňujúce, že súd požíva výsady a imunity potrebné na dosiahnutie jeho účelu na území každého štátu, zmluvnej strany.

K článku 4 
Ustanovuje nedotknuteľnosť priestorov a objektov súdu, čo je obvyklá výsada medzinárodných organizácií. Podobnú formuláciu obsahuje napr. článok III oddiel 3 Dohovoru o výsadách a imunitách medz. odb. organizácií.

K článku 5 
Súd má na základe tohto článku výsadu používať svoju vlajku, znak a označenia na svojich budovách a dopravných prostriedkoch.

K článku 6
Článok zabezpečuje nedotknuteľnosť majetku súdu v akejkoľvek forme vrátane finančných prostriedkov. Osobitne sa v ods. 2 tohto článku zdôrazňuje, že štát nemôže nijakým spôsobom zasahovať do vlastníckeho práva súdu. Ods. 3 zabezpečuje vyňatie majetku súdu z akéhokoľvek druhu finančnej kontroly. Ide o obvyklé výsady pre medzinárodné organizácie (napr. článok III oddiely 4,5,7 Dohovoru o výsadách a imunitách medz. odb. organizácií).

K článku 7
Článok zabezpečuje nedotknuteľnosť archívov súdu a všetkých písomností a dokumentov súdu. Ide o obvyklé ustanovenie ochraňujúce archívy a písomnosti súdu (napr. článok III oddiel 6 Dohovoru o výsadách a imunitách medz. odb. organizácií). Osobitosť druhej vety tohto  článku vyplýva z osobitného charakteru niektorých listín, ktoré môžu byť dôkazmi v konaní pred súdom a preto súd môže k nim nariadiť ochranné opatrenia v súlade s článkom 43 ods.6 Rímskeho štatútu.

K článku 8
Článok zabezpečuje pre súd oslobodenie od všetkých druhov priamych daní, cla a platieb s rovnakým účinkom ako clo, dovozných a vývozných obmedzení, pokiaľ ide o predmety určené na úradné potreby súdu a publikácie súdu. Zároveň obsahuje zákaz pre súd takto zvýhodnené predmety scudzovať na území štátov, zmluvných strán. (Analógia s článkom III  oddielom 9 Dohovoru o výsadách a imunitách medz. odb. organizácií)

K článku 9
Článok obsahuje všeobecné pravidlo, že súd si nebude nárokovať oslobodenie alebo vrátenie nepriamych daní  v prípade zaplatenej sumy za tovar. Pokiaľ však súd uskutoční pre svoje úradné potreby väčší nákup, majú štáty záväzok urobiť vhodné opatrenia na oslobodenie, resp. vrátenie dane. V podmienkach SR je táto možnosť zabezpečená vyhláškou MF SR č. 93/1996 Z. z. o rozsahu a spôsobe vrátenia dane z pridanej hodnoty osobám iných štátov, ktoré požívajú výhody podľa medzinárodných zmlúv v znení nesk. predp.

K článku 10
Článok zakotvuje výsady a imunity súdu v oblasti držby a dispozície s finančnými prostriedkami, menami, zlatom, cennými papiermi. Súdu sa má poskytnúť v oblasti finančných operácií obdobné zaobchádzanie, aké sa poskytuje diplomatickým misiám. Súd má pritom povinnosť dbať na záujmy príslušného štátu. Podobné ustanovenie obsahuje napr. článok III oddiel 7 Dohovoru o výsadách a imunitách medz. odb. organizácií. 
    
K článku 11
Tento článok obsahuje v odsekoch 1 až 4 obvyklé výsady medzinárodnej organizácie v oblasti poštových a telekomunikačných služieb, zákaz cenzúry, právo používať všetky primerané prostriedky komunikácie, právo používať kódy alebo šifry, kuriéra alebo zapečatenú batožinu pre svoju úradnú korešpondenciu. Ods.5 tohto článku zakotvuje právo súdu prevádzkovať rozhlasové a iné telekomunikačné zariadenie na frekvencii, ktorú mu pridelí štát v súlade so svojimi vnútroštátnymi postupmi. 

K článku 12
Keďže článok 3 ods.3 Rímskeho štatútu umožňuje súdu zasadať aj inde ako v svojom sídle v Haagu, tento článok upravuje možnosť uzavrieť osobitné dojednanie medzi súdom a štátom, kde sa súd rozhodne zasadať, týkajúce sa poskytnutia primeraných prostriedkov, aby mohol súd vykonávať svoje úlohy.

K článku 13 
Tento článok zakotvuje výsady a imunity pre predstaviteľov (zástupcov) štátov, zmluvných strán a pre predstaviteľov (zástupcov) medzinárodných organizácií, ktoré budú požívať v súvislosti so svojou účasťou na zasadnutiach Zhromaždenia štátov, zmluvných strán súdu, resp. jeho pomocných orgánov. V ods. 1 tohto článku sa predstaviteľom priznávajú rovnaké výsady a imunity, ktoré sa obvykle priznávajú zástupcom štátov na účasti na zasadnutiach orgánov medzinárodnej organizácie. Možno uviesť porovnanie s článkom V oddielom 13 Dohovoru o výsadách a imunitách medz. odb. organizácií. V ods.2 sa zakotvuje ich oslobodenie od daňovej povinnosti, ktorá by sa mohla odvodzovať z ich pobytu za účelom účasti na zasadnutí niektorého orgánu na území niektorého štátu, zmluvnej strany. Analógiou je článok V oddiel 15 Dohovoru o výsadách a imunitách medz. odb.organizácií. Ods. 3 stanovuje, že výsady a imunity v tomto článku uvedené sa nevzťahujú na osoby, ktoré sú občanmi príslušného štátu, zmluvnej strany alebo nie sú občanmi, ale sú predstaviteľmi príslušného štátu či medzinárodnej organizácie (porovnaj článok V oddiel 17 Dohovoru o výsadách a imunitách medz. odb. organizácií). 

K článku 14
Ustanovenia tohto článku sú špecifické pre súd na rozdiel od iných medzinárodných organizácií a vyplývajú z  hlavnej funkcie súdu. Výsady a imunity uvedené v článku 13, ktoré sa poskytujú predstaviteľom štátov na zasadnutiach orgánov súdu, sa zároveň poskytujú aj predstaviteľom štátov zúčastňujúcich sa konania pred súdom. 

K článku 15
Uvedený článok nadväzujúc na článok 48 ods.2 Rímskeho štatútu zakotvuje výsady a imunity sudcom, prokurátorovi, zástupcom prokurátora a tajomníkovi súdu pri výkone ich úradných povinností v takom rozsahu, ako sa poskytujú vedúcemu diplomatickej misie podľa Viedenského dohovoru o dipl. stykoch. Ods. 2 zakotvuje povinnosť štátu poskytnúť uvedeným osobám vhodné  prostriedky na opustenie krajiny  a tiež výsady a imunity počas tranzitu cez územie štátu. Podobne ods.3 priznáva týmto osobám a členom ich rodín tvoriacich  súčasť ich domácnosti výsady, imunity a výhody ako členom diplomatického zboru počas pobytu v ktoromkoľvek štáte na úradné účely pre potreby súdu. Ods. 4 zabezpečuje pre uvedené osoby a členov ich rodín repatriačné výhody v čase medzinárodnej krízy podľa článku 44 Viedenského dohovoru o diplomatických stykoch. Ods. 5 zabezpečuje trvanie výsad a imunít aj pre sudcu súdu v senáte prvej inštancie alebo odvolacom senáte, ktorému už uplynulo funkčné obdobie, avšak podľa článku 36 ods.10 Rímskeho štatútu pokračuje v konaní, ktoré už bolo začaté. Ods. 6 zabezpečuje oslobodenie platov a ďalších platieb týmto osobám od zdanenia. Ods.7 však upravuje, že oslobodenie od daní sa nemusí týkať dôchodkov a iných platieb vyplácaných bývalým funkcionárom súdu.

K článku 16
Tento článok zakotvuje výsady a imunity pre zástupcu tajomníka, personál úradu prokurátora a personál sekretariátu (Registry) potrebné na výkon ich funkcií podľa článku 48 ods.3 Rímskeho štatútu. Ide o obvyklé výsady a imunity poskytované úradníkom medzinárodných organizácií (viď článok VI oddiel 19-20 Dohovoru o výsadách a imunitách medz. odb. organizácií) rozšírené vzhľadom na dôležitosť ich funkcií pre súd o imunitu k zadržaniu alebo väzbe, k zaisteniu ich osobnej batožiny, nedotknuteľnosť všetkých úradných písomností a dokumentov v akejkoľvek podobe a materiálov. Osobnú batožinu im možno kontrolovať, len ak sú vážne dôvody domnievať sa, že obsahuje zakázané predmety alebo podlieha karanténnym opatreniam príslušného štátu. V ods.2 je podobne ako u predchádzajúcej kategórie osôb možnosť štátu zdaňovať dôchodky alebo iné príjmy vyplácané bývalým úradníkom súdu.      

K článku 17
V tomto článku sa udeľuje imunita pre miestny personál súdu, ktorého sa netýkajú iné výsady a imunity tejto dohody, v súvislosti s výrokmi alebo činmi vykonanými v ich úradnom postavení a poskytnutie bližšie nešpecifikovaných výhod, resp. úľav potrebných  pre výkon ich funkcie. Ide o obvyklé ustanovenie, ktoré používajú aj iné medzinárodné organizácie. 

K článku 18
Tento článok zakotvuje výsady a imunity pre  právnych zástupcov (pozn. v slovenskom preklade Rímskeho štatútu bol použitý termín „poradcovia“) vrátane obhajcov a osoby pomáhajúce obhajcom v zmysle článku 48 ods.4 Rímskeho štatútu potrebné pre správne fungovanie súdu.  Poskytuje sa im imunita k zadržaniu alebo väzbe, imunita k právnym procesom týkajúcim sa výrokov alebo činov pri výkone ich funkcie, nedotknuteľnosť všetkých písomností a dokumentov v akejkoľvek podobe a materiálov, právo komunikovať pri výkone svojej funkcie v akejkoľvek podobe, oslobodenie od prisťahovaleckých obmedzení a registrácie cudzincov, oslobodenie od kontroly osobnej batožiny s výnimkou dôvodného podozrenia, že obsahuje zakázané predmety alebo predmety podliehajúce karanténnym opatreniam, menové a výmenné výsady, repatriačné výhody v čase medzinárodných kríz (ods.1), oslobodenie od daní súvisiacich s trvalým pobytom (ods.3). Právny zástupca preukazuje nárok na uvedené výsady a imunity certifikátom vydaným tajomníkom súdu (ods.2). Tieto výsady a imunity sa primerane vzťahujú aj na osoby pomáhajúce obhajcovi (ods. 4). 

K článku 19
Tento článok poskytuje výsady a imunity svedkom v konaní pred súdom v súlade s článkom 48 ods.4 Rímskeho štatútu. Svedkovia požívajú imunitu k zadržaniu alebo väzbe, imunitu k právnemu procesu v súvislosti s výrokmi a činmi vykonanými v priebehu svedeckej výpovede, imunitu k zaisteniu ich osobnej batožiny s výnimkou dôvodného podozrenia, že obsahuje zakázané predmety alebo predmety podliehajúce karanténnym opatreniam, nedotknuteľnosť písomností a dokumentov a materiálov, právo slobodne komunikovať, oslobodenie od prisťahovaleckých obmedzení a registrácie cudzincov, repatriačné výhody v čase medzinárodnej krízy. Svoj nárok na uvedené výsady a imunity preukazujú osobitným dokumentom vystaveným súdom (ods.2).

K článku 20
Tento článok poskytuje výsady a imunity pre obete trestných činov spadajúcich do jurisdikcie súdu podľa článku 5 Rímskeho štatútu. Ide o ďalšie osoby, ktorých prítomnosť sa vyžaduje v sídle súdu podľa článku 48 ods.4 Rímskeho štatútu. Obete požívajú imunitu k zadržaniu alebo väzbe, imunitu k právnemu procesu v súvislosti s výrokmi a činmi vykonanými v priebehu svedeckej výpovede, imunitu k zaisteniu ich osobnej batožiny s výnimkou dôvodného podozrenia, že obsahuje zakázané predmety alebo predmety podliehajúce karanténnym opatreniam, oslobodenie od prisťahovaleckých obmedzení a registrácie cudzincov. Svoj nárok na uvedené výsady a imunity preukazujú osobitným dokumentom vystaveným súdom (ods.2).

K článku 21
zakotvuje obvyklé výsady a imunity pre znalcov (expertov) na základe článku 48 ods.4 Rímskeho štatútu v rozsahu potrebnom na nezávislý výkon ich funkcie. Aj znalci svoj nárok na výsady a imunity preukazujú osobitným dokumentom vydaným súdom. Rozsah poskytnutých výsad a imunít je podobný ako rozsah výsad a imunít právnych zástupcov podľa článku 18 tejto dohody. Znalci majú naviac právo komunikovať so súdom aj prostredníctvom kuriéra alebo zapečatenej batožiny.

K článku 22
Tento článok udeľuje výsady a imunity ďalším osobám, ktoré nespadajú do skôr uvedených kategórií osôb, avšak ich prítomnosť sa vyžaduje v sídle súdu v zmysle článku 48 ods.4 Rímskeho štatútu. Tieto osoby majú nárok na rovnaké výsady a imunity ako obete trestných činov zúčastňujúce sa konania pred súdom podľa článku 20 tejto dohody. Svoj nárok na výsady a imunity rovnako preukazujú dokumentom vystaveným súdom.

K článku 23
Článok 23 dáva každému štátu možnosť urobiť vyhlásenie podľa tohto článku, ktorého cieľom je isté obmedzenie výsad a imunít sudcov súdu, prokurátora, zástupcov prokurátora, tajomníka, zástupcu tajomníka, pracovníkov úradu prokurátora, pracovníkov sekretariátu, právnych zástupcov a osôb pomáhajúcich obhajcom, svedkov a znalcov, pokiaľ sú občanmi príslušného štátu alebo majú na jeho území trvalý pobyt. Ak štát urobí takéto vyhlásenie, potom tieto osoby požívajú výsady a imunity len v rozsahu uvedenom v písm. a) tohto článku.  Štát môže urobiť takéto vyhlásenie aj vo vzťahu k obetiam a ďalším osobám, ktorých prítomnosť sa vyžaduje v sídle súdu, ktoré sú občanmi alebo osobami s trvalým pobytom na území príslušného štátu a tieto osoby potom požívajú výsady a imunity len v rozsahu uvedenom v písm. b) tohto článku. 
Navrhuje sa, aby Slovenská republika pri ratifikácii dohody urobila vyhlásenie podľa článku 23 písm. a) aj písmeno b). Navrhovaný text vyhlásenia obsahuje návrh uznesenia vlády a návrh uznesenia Národnej rady SR. Text vyhlásenia bude urobený v ratifikačnej listine SR.  

K článku 24
Tento článok zakotvuje povinnosť súdu spolupracovať s príslušným štátom vo veci dodržiavania vnútroštátnych právnych predpisov tohto štátu privilegovanými osobami. Zároveň sa tu ukladá povinnosť všetkých osôb, ktoré požívajú výsady a imunity, rešpektovať právne predpisy príslušného štátu a nezasahovať do vnútorných záležitostí tohto štátu.

K článku 25
Článok obsahuje obvyklý postup smerujúci k zrieknutiu sa výsad a imunít predstaviteľov štátov a medzinárodných organizácií, pričom štáty a medz. organizácie majú povinnosť zrieknuť sa ich všade tam, kde je to možné. Podobné ustanovenie obsahuje článok V oddiel 16 Dohovoru o výsadách a imunitách medz. odb. organizácií. Výsady a imunity sa týmto článkom naviac poskytujú  aj predstaviteľom štátov, ktoré nie sú stranami tejto dohody pod rovnakou podmienkou. 

K článku 26
Tento článok obsahuje postup zrieknutia sa výsad a imunít pre sudcov, prokurátora, zástupcu prokurátora a tajomníka súdu; zástupcu tajomníka, pracovníkov úradu prokurátora a úradu tajomníka; miestneho personálu; právneho zástupcu a osôb pomáhajúcim obhajcovi; svedkov; obetí; znalcov a ďalších osôb, ktorých prítomnosť sa vyžaduje v sídle súdu. Článok 48 ods. 5 Rímskeho štatútu už obsahuje základné pravidlá pre zrieknutie sa výsad a imunít funkcionárov súdu. V prípade sudcu alebo prokurátora tak môže urobiť absolútna väčšina sudcov súdu, v prípade tajomníka tak môže urobiť predsedníctvo súdu, v prípade zástupcov prokurátora a personálu úradu prokurátora tak môže urobiť prokurátor, v prípade zástupcu tajomníka a pracovníkov sekretariátu sa môže zriecť imunity tajomník  Pokiaľ ide o miestny personál uvedený v článku 17, môže sa zriecť imunity príslušný vedúci orgán, predsedníctvo súdu sa môže zriecť imunity pre svedkov, obete a ďalšie osoby, ktorých prítomnosť sa vyžaduje v sídle súdu. Imunity znalca sa môže zriecť orgán súdu, ktorý znalca vymenoval. 

K článku 27
Tento článok obsahuje vyňatie sudcov, prokurátora, zástupcov prokurátora, tajomníka zástupcov tajomníka, personál úradu prokurátora, personál sekretariátu a miestny personál súdu z platenia príspevkov do vnútroštátnych systémov sociálneho zabezpečenia odo dňa, keď si súd zriadi svoj vlastný systém sociálneho zabezpečenia.

K článku 28
Tento článok zakotvuje povinnosť tajomníka súdu pravidelne oznamovať štátom, zmluvným stranám kategórie a mená privilegovaných osôb – funkcionárov súdu a právnych zástupcov, na ktorých sa vzťahujú ustanovenia tejto dohody. Tajomník je povinný informovať zmluvné strany o akýchkoľvek zmenách v postavení týchto osôb. 

K článku 29
Ustanovuje povinnosť zmluvných strán uznávať cestovné doklady laissez-passer OSN alebo iné cestovné doklady vydané súdom pre sudcov, prokurátora, zástupcov prokurátora, tajomníka, zástupcu tajomníka, personál úradu prokurátora a personál sekretariátu ako platné cestovné doklady. SR takéto doklady uznáva už  napr. na základe článku VIII oddiel 26 Dohovoru o výsadách a imunitách medz. odb. organizácií. 
 
K článku 30
Článok obsahuje záväzok pre zmluvnú stranu vybavovať žiadosti o víza, pokiaľ sa tieto vyžadujú, čo najrýchlejšie a bezplatne, pre všetky osoby, ktoré sú držiteľmi osobitného cestovného dokladu podľa predchádzajúceho článku a tiež pre právnych zástupcov, svedkov, obete, znalcov a ďalšie osoby, ktorých prítomnosť v sídle súdu sa vyžaduje, ak majú certifikát vydaný súdom, že cestujú služobne vo veciach súdu. Obdobný záväzok obsahuje článok VIII oddiel 28 Dohovoru o výsadách a imunitách medz. odb. organizácií, hoci tam nie je záväzok poskytovať víza bezplatne. 

K článku 31
Tento článok ustanovuje povinnosť pre súd urobiť opatrenia pre primerané riešenie sporov súkromnoprávnej povahy, ktorých je súd účastníkom a sporov týkajúcich sa privilegovaných osôb na základe tejto dohody, ak nedošlo k zrieknutiu sa imunity.

K článku 32
Upravuje riešenie sporov o interpretáciu alebo vykonávanie tejto dohody medzi zmluvnými stranami alebo medzi zmluvnou stranou a súdom. Spor sa má riešiť najprv vzájomnými rokovaniami. Ak spor nebude urovnaný do troch mesiacov, každá strana sporu môže predložiť spor arbitrážnemu tribunálu zloženému z troch arbitrov. Účastníci sporu dohodnú procesné pravidlá a tribunál rozhoduje na základe tejto dohody a iných aplikovateľných noriem medzinárodného práva. Rozhoduje väčšinou hlasov a jeho rozhodnutie je konečné a záväzné.

K článku 33
Tento článok obsahuje v medzinárodných zmluvách obvyklú formuláciu, že táto dohoda sa nedotýka iných relevantných noriem medzinárodného práva vrátane medzinárodného humanitárneho práva.

K článku 34
Obsahuje technické ustanovenia o spôsobe, ktorým štát môže vyjadriť svoj súhlas byť viazaný zmluvou. Pre SR sa predpokladá podpis dohody a následná ratifikácia prezidentom republiky. 

K článku 35
Záverečné ustanovenie, podľa ktorého dohoda nadobudne platnosť po uložení 10 ratifikačných alebo iných listín u generálneho tajomníka OSN.

K článku 36
Upravuje postup pri zmene dohody. Zmenu môže navrhnúť každá zmluvná strana oznámením sekretariátu zhromaždenia. Potom sa zmluvné strany vyjadrujú k možnosti zvolať revíznu konferenciu. Ak väčšina zmluvných strán podporí konanie revíznej konferencie, zvolá ju byro zhromaždenia. Na prijatie zmeny sa vyžaduje dvojtretinová väčšina prítomných a hlasujúcich zmluvných strán. Prijatá zmena dohody podlieha potom ratifikácii alebo prijatiu zmluvnými stranami. Pre nadobudnutie platnosti zmeny sa vyžaduje uloženie príslušných listín dvoma tretinami štátov, zmluvných strán.

K článku 37  
Záverečné ustanovenie obsahujúce možnosť vypovedať zmluvu písomne generálnemu tajomníkovi OSN.  Výpovedná lehota je 1 rok. Výpoveď sa zároveň nedotýka povinností štátu, ktoré sú uložené nezávislé na  tejto dohode inými normami medzinárodného práva.

K článku 38
Ustanovuje, že depozitárom tejto dohody je generálny tajomník OSN.

K článku 39
Autentické znenia sú v 6 úradných jazykoch súdu. Slovenský preklad nie je autentickým jazykom dohody.